**Projekt 22350 (trieda Admirál Gorškov)** je trieda fregát ruského námorníctva vhodná aj na zaoceánske plavby. Lode tejto triedy sú vyzbrojené raketovými systémami a vybavené technológiou stealth. 

Tieto fregaty sú navrhnuté tak, aby mohli vykonávať širokú škálu úloh vrátane ničenia hladinových plavidiel, ponoriek, pozemných, ale aj vzdušných cieľov. Sú vhodné nielen na hliadkovanie a ochranu štátnych hraníc, ale aj na zabezpečenie ochrany civilných lodí alebo riešenie krízových situácií vo vodách svetových oceánov.

Vznik a vývoj
-------------

Projekt 22350 pripravila konštrukčná kancelária Severnoje PKB, ktorá stála aj za projektom fregát triedy Talwar (Projekt 11356) pre indické námorníctvo. Vývoj sa začal v roku 2002 a už v roku 2003 bol projekt pripravený a schválený velením ruského námorníctva. Do projektu boli zahrnuté viac ako dve desiatky technológií a zbraní, ktoré boli výsledkom najnovšieho vývoja.

Výberové konanie na výstavbu lodí tejto triedy bolo vyhlásené 28. februára 2005. Na výberovom konaní sa zúčastnili lodiarske podniky Severnaja Verf, Jantar, PO Sevmaš a neskôr sa prihlásil aj Baltijskij zavod. Zákazku nakoniec získala spoločnosť Severnaja Verf, s ktorou podpísalo ruské ministerstvo obrany zmluvu 21. októbra 2005. Spoločnosť začala 1. februára 2006 stavať prvú loď tejto triedy pomenovanú po Sergejovi Georgijevičovi Gorškovovi, ktorý bol v rokoch 1956 – 1985 veliteľom sovietskeho námorníctva a námestníkom ministra obrany Sovietskeho zväzu. Hlavne jeho zásluhou sa zo sovietskeho námorníctva stalo druhé najmocnejšie námorníctvo sveta.

Samotná skutočnosť, že sa spustil vývoj a výstavba takejto triedy lodí, bola dôležitým signálom, že Rusko sa po ťažkých rokoch zotavilo. Išlo totiž o prvú veľkú bojovú loď, ktorá bola založená na ruskej lodenici po páde Sovietskeho zväzu. Plány v tom čase boli značne ambiciózne - ruské námorníctvo malo v priebehu dvadsiatich rokov dostať 20 až 30 fregát tejto triedy. Avšak už výstavba prvej lode sa z viacerých dôvodov spomalila a z veľkých počiatočných plánov postupne zišlo. Ku koncu druhej dekády 21. storočia sa už v ruských médiách objavovala informácia o výstavbe maximálne 10 až 12 lodí projektu 22350, ale ani tento počet dnes nevyzerá byť reálny. K 20. júlu 2020, t.j. 18 rokov po spustení vývoja, boli do služby v ruskom námorníctve zaradené iba dve fregaty tejto triedy. Okrem toho je v štádiu skúšok alebo výstavby ďalších 6 lodí, pričom posledná z nich by na základe súčasného tempa výstavby mohla byť odovzdaná ruskému námorníctvu v roku 2028.

Najdlhšie trvala výstavba vlajkovej lode tejto triedy - fregaty *Admirál loďstva Sovietskeho zväzu Gorškov*. Jej stavba začala v roku 2006 a na vodu bola spustená v roku 2010. Odovzdanie tejto fregaty ruskému námorníctvu bolo síce naplánované na rok 2012, ale námorné skúšky lode sa začali až v roku 2014. K jej zaradeniu do služby došlo nakoniec až v júli 2018. Stavba lode tak trvala celkovo 12 rokov. Podľa oficiálne zverejnených informácií bolo toto oneskorenie spôsobené tým, že meškal vývoj protilietadlového raketového systému Poliment-Redut. Štátne skúšky tohto systému boli dokonca ukončené až vo februári 2019, t.j. sedem mesiacov po oficiálnom zavedení lode do služby.

K ďalšiemu zdržaniu pri výstavbe lodí projektu 22350 došlo potom, ako Rusko v roku 2014 anektovalo Krym. Po tomto nepriateľskom akte pozastavila ukrajinská firma Zorja-Mašprojekt dodávky motorov M55MR, ktoré v súčasnosti poháňajú len prvé dve fregaty projektu 22350. Z toho dôvodu bolo ruské ministerstvo obrany nútené v roku 2015 objednať vývoj a výrobu nových pohonných jednotiek u domácej firmy NPO Saturn. V poradí tretia vyrobená fregata *Admirál Golovko*, ktorá bola spustená na vodu až v máji 2020, je už vybavená pohonom domácej proveniencie.

Termíny dodávok nových lodí však nemeškajú len kvôli výmene dodávateľa pohonných jednotiek, ale aj z dôvodu veľkého podfinancovania celého projektu. K 25. októbru 2022 presiahol objem nezaplatených faktúr sumu 9 miliárd rubľov. Rozdiel medzi zmluvnou cenou a reálnou cenou za lode s výrobnými číslami 922-924 dosahuje takmer 19 miliárd rubľov. Pričom zmluvná hodnota jednej fregaty (Admirál Golovko) je 28,278 miliardy rubľov.

Konštrukcia
-----------

Fregata triedy Admirál Gorškov meria na dĺžku 135 m a jej plný výtlak je 5400 ton. Veľkou inováciou oproti starším ruským vojenským plavidlám je použitie pohonu CODAG. Tento pohonný systém kombinuje dieselové motory (na úspornú plavbu nízkou rýchlosťou) a plynové turbíny, ktoré sa k dieselom pridávajú len pri potrebe vysokej rýchlosti (vtedy však výrazne narastá spotreba). U prvých dvoch vyrobených fregát (*Admirál flotily Sovietskeho zväzu Gorškov* a *Admirál flotily Kasatonov*) roztáčajú dvojicu lodných skrutiek jednotky M55MR od ukrajinskej firmy Zorja-Mašprojekt. Loď dokáže vyvinúť rýchlosť až 29 uzlov (55 km/h) a jej maximálny dosah je 4500 námorných míľ pri rýchlosti 14 uzlov. 

Loď obsluhuje 180 námorníkov a na zadnej časti je letová paluba pre jeden vrtuľník Ka-27M.

Hlavňovú výzbroj tvorí 130 mm kanón A-192M s dĺžkou 54 kalibrov. Kanón má kadenciu 30 striel za minútu a môže v ňom byť použitá široká škála munície, pričom maximálny dostrel je 23 km. Pohotovostná zásoba v nabíjacom automate je 60 granátov. Kanón je umiestnený v stealth veži s námerom -12o až +75o. Pre policajné úlohy sú určené dva ručne ovládané policajné guľomety KPV kalibru 14,5 mm.

Proti pozemným a námorným cieľom sú fregaty vybavené 16 strelami Kalibr-NK alebo Oniks. Rakety Kalibr-NK vo verzii 3M54T sú schopné ničiť hladinové ciele na vzdialenosť väčšiu ako 300 km a vo verzii 3M14T môžu zasahovať pozemné ciele až na vzdialenosť 2 500 km. Rakety P-800 Oniks majú bojovú časť s hmotnosťou 300 kg a ich dolet je 800 km. V súčasnosti Rusko vyvíja novú hypersonickú strelu 3M22 Zirkon, ktorej rýchlosť by mala dosahovať mach 9 a dolet by mal byť väčší ako 500 km. Táto moderná raketa by v budúcnosti mala nahradiť strely Kaliber-NK a Oniks.

Ďalším zbraňovým systémom je Paket-NK, ktorý dokáže odpaľovať torpéda kalibru 324 mm. Torpéda MTT majú efektívny dosah do 10 km a antitorpéda M-15 majú dosah 100−800 m.

Protivzdušnú obranu zabezpečuje systém 3K96-2 Poliment-Redut. Ten dokáže používať celú škálu protilietadlových rakiet s dosahom od 10 km až po 150 km. Palebný priemer je 32 rakiet stredného a dlhého dosahu (9M96), ktoré môžu pôsobiť proti vzdušným cieľom až do vzdialenosti 150 km a 128 rakiet krátkeho dosahu (9M100), ktoré majú dolet 15 km. Rádiolokačný systém Poliment je schopný na vzdialenosť 200 km sledovať až 200 cieľov a na 16 z nich navádzať rakety.

Fregaty
-------

| Poradové číslo | Meno | Palubné číslo | Výrobné číslo | Začiatok výstavby | Spustenie na vodu | V službe | Flotila | Stav |
| --- | --- | --- | --- | --- | --- | --- | --- | --- |
|
| 1 | Admirál koďstva Sovietskeho zväzu Gorškov | 417 | 921 | 01.02.2006 | 29.10.2010 | 26.07.2018 | Severomorská flotila | v službe |
|
| 2 | Admirál loďstva Kasatonov | 431 | 922 | 26.11.2009 | 12.12.2014 | 15.07.2020 | Severomorská flotila | v službe |
| 3 | Admirál Golovko | 454 | 923 | 01.02.2012 | 22.05.2020 | 25.12.2023 | Severomorská flotila | v službe |
|
| 4 | Admirál loďstva Sovietskeho zväzu Isakov |  | 924 | 14.11.2013 | začiatok 2024 | 2025 | Čiernomorská flotila | vo výrobe |
|
| 5 | Admirál Ameľko |  | 925 | 23.04.2019 | 2023 | 12/2025 | Tichooceánska flotila | vo výrobe |
|
| 6 | Admirál Čičagov |  | 926 | 23.04.2019 | 2024 | 12/2026 | Tichooceánska flotila | vo výrobe |
|
| 7 | Admirál Jumašev |  | 927 | 20.07.2020 |  |  | Tichooceánska flotila | vo výrobe |
|
| 8 | Admirál Spiridonov |  | 928 | 20.07.2020 |  |  | Tichooceánska alebo Čiernomorská flotila | vo výrobe |
|

* Fregata Admirál GorškovFregata Admirál Gorškov
* Fregata Admirál loďstva KasatonovFregata Admirál loďstva Kasatonov
* Streľba z raketového systému Poliment-Redut na lodi Admirál Gorškov

Referencie
----------

1. ↑  Russian Navy to get Project 22350 frigate Admiral Gorshkov in 2011
2. ↑  пр.22350 - ADMIRAL GORSHKOV
3. ↑  Всё о фрегатах проекта 22350
4. ↑  Russia wraps up trials of Poliment-Redut SAM system on Project 22350 frigates
5. ↑  Russian Navy Faces Surface Modernization Delays Without Ukrainian Engines, Officials Pledge to Sue
6. ↑  Фрегат «Адмирал Головко». Что известно о российском морском газотурбинном двигателе?
7. ↑   *Проблемы со строительством фрегатов проекта 22350* [online]. bmpd.livejournal.com, [cit. 2023-12-31]. Dostupné online.
8. ↑  Проект 22350
9. ↑  ВМФ России рвется на океанские просторы[nefunkčný odkaz]
10. ↑  Северная верфь. *Состав ВМФ России пополнили сразу три корабля* [online]. flot.com, 25 декабря 2023 в 16:31, [cit. 2023-12-31]. Dostupné online.
11. ↑   *В "Северной верфи" назвали сроки завершения государственных испытаний "Адмирала Головко"* [online]. tass.ru, [cit. 2023-12-31]. Dostupné online.
12. ↑  На Северной верфи рассказали о сроках сдачи новых фрегатов